text: Откриха обновената сграда на пожарната в Созопол | Морски вести
  Откриха обновената сграда на пожарната в Созопол
  Началникът на Първа противопожарна служба – Бургас главен инспектор Николай Николаев, отговарящ за Участък ПБЗН – Созопол, благодари на генералния консул на Турция в Бургас – Селен Гюзел за оказаната подкрепа, като си пожела и нови възможности за бъдещо сътрудничество. Николаев благодари на кмета на Община Созопол – Тихомир Янакиев, на председателя на Общинския съвет – Георги Пинелов, както и на управителя на строителната фирма, реализирала проекта – Николай Николов.
  От своя страна генералния консул на Турция – Селен Гюзел заяви, че "България е наш приятел, съсед и съюзник. Програмата за трансгранично сътрудничество е една от важните сфери за съвместните отношения, като до сега партньорствата са били по десетки проекти в областта на туризма, образованието и околната среда. Сегашният проект обаче поставя на преден план подходите, насочени към здравето и живота на хората, като това се явява и вид солидарност в борбата с пандемията, обхванала целия свят".
  Своите благодарности и впечатления от бързата реализация на действията по подобряване работната среда на созополските огнеборци, както и по екипирането им за работа в рискови ситуации, изразиха кмета на Община Созопол – Тихомир Янакиев и кмета на Община Сюлоолу – Мехмет Орманкъран.